Na temelju članka 78. Zakona o komunalnom gospodarstvu („Narodne novine“ broj 68/18,

110/18) i članka 34. Statuta Općine Dragalić (“Službeni glasnik“ broj 3/18), Općinsko vijeće Općine Dragalić na 12. sjednici održanoj 13.03.2019. godine, donosi

**ODLUKU**

**O KOMUNALNOM DOPRINOSU**

I. OPĆE ODREDBE

Članak 1.

Ovom odlukom određuju se:

-područja zona za plaćanje komunalnog doprinosa u Općini Dragalić

-jedinična vrijednost komunalnog doprinosa po pojedinim zonama u Općini Dragalić (u daljnjem tekstu: jedinična vrijednost komunalnog doprinosa)

-način i rokovi plaćanja komunalnog doprinosa

-opći uvjeti i razlozi zbog kojih se u pojedinačnim slučajevima odobrava djelomično ili potpuno oslobađanje od plaćanja komunalnog doprinosa.

Članak 2.

Komunalni doprinos je novčano javno davanje koje se plaća za korištenje komunalne infrastrukture na cijelom području Općine Dragalić i položajne pogodnosti građevinskog zemljišta u naselju prilikom građenja ili ozakonjenja građevine.

Komunalni doprinos je prihod proračuna Općine Dragalić te se koristi za financiranje građenja i održavanja komunalne infrastrukture.

Članak 3.

Komunalni doprinos plaća vlasnik zemljišta na kojem se gradi građevina ili se nalazi ozakonjena građevina odnosno investitor ako je na njega pisanim ugovorom prenesena obveza plaćanja komunalnog doprinosa.

II. UTVRĐIVANJE ZONA OVISNO O POGODNOSTI POLOŽAJA I STUPNJU OPREMLJENOSTI

Članak 4.

Ovisno o pogodnosti položaja određenog područja i uređenosti i opremljenosti zone komunalnom infrastrukturom, za plaćanje komunalnog doprinosa na području Općine Dragalić utvrđuju se slijedeće zone:

1. Zona naselje Dragalić i radna zona Dragalić
2. Zona naselja Mašić, Medari i Gorice
3. Zona naselja Poljane i Donji Bogićevci

III. JEDINIČNA VRIJEDNOST KOMUNALNOG DOPRINOSA

Članak 5.

Jedinična vrijednost komunalnog doprinosa utvrđuje se po m3 obujma građevine, po

pojedinim zonama, kako slijedi:

1. Zona 8 kn/m3
2. Zona 6 kn/m3
3. Zona 4 kn/m3
4. UTVRĐIVANJE VISINE TE NAČIN I ROKOVI PLAĆANJA KOMUNALNOG

DOPRINOSA

Članak 6.

Komunalni doprinos za zgrade obračunava se množenjem obujma zgrade koja se gradi ili je

izgrađena, izraženog u kubnim metrima (m3) s jediničnom vrijednošću komunalnog doprinosa u zoni u kojoj se zgrada gradi ili je izgrađena.

Komunalni doprinos za otvorene bazene i druge otvorene građevine te spremnike za naftu i

druge tekućine s pokrovom čija visina se mijenja, obračunava se množenjem tlocrtne površine građevine koja se gradi ili je izgrađena izražene u četvornim metrima (m2) s jediničnom vrijednošću komunalnog doprinosa u zoni u kojoj se građevina gradi ili je izgrađena.

Članak 7.

Ako se postojeća zgrada uklanja zbog građenja nove zgrade ili ako se postojeća zgrada

dograđuje ili nadograđuje, komunalni doprinos obračunava se na razliku obujma zgrade u odnosu na prijašnji obujam zgrade.

Ako je obujam zgrade koja se gradi manji ili jednak obujmu postojeće zgrade koja se

uklanja, ne plaća se komunalni doprinos, a o čemu Jedinstveni upravni odjel Općine Dragalić donosi rješenje kojim se utvrđuje da ne postoji obveza plaćanja komunalnog doprinosa.

Članak 8.

Obveza plaćanja komunalnog doprinosa utvrđuje se rješenjem o komunalnom doprinosu kojeg

donosi Jedinstveni upravni odjel Općine Dragalić u postupku pokrenutom po službenoj dužnosti ili na zahtjev stranke.

Rješenje o komunalnom doprinosu donosi se i ovršava u postupku i na način propisan zakonom kojim se uređuje opći odnos između poreznih obveznika i poreznih tijela koja primjenjuju propise o porezima i drugim javnim davanjima, ako Zakonom o komunalnom gospodarstvu nije propisano drukčije.

Članak 9.

Rješenje o komunalnom doprinosu donosi se po pravomoćnosti građevinske dozvole odnosno rješenja o izvedenom stanju, a u slučaju građenja građevina koje se prema posebnim propisima grade bez građevinske dozvole nakon prijave početka građenja ili nakon početka građenja.

Iznimno od prethodnog stavka ovoga članka Rješenje o komunalnom doprinosu za skladište i građevinu namijenjenu proizvodnji donosi se po pravomoćnosti uporabne dozvole odnosno nakon što se građevina te namjene počela koristiti, ako se koristi bez uporabne dozvole.

Uporabna dozvola za skladište ili građevinu namijenjenu proizvodnji dostavlja se na znanje Jedinstvenom upravnom odjelu Općine Dragalić.

Članak 10.

Rješenje o komunalnom doprinosu sadrži:

- podatke o obvezniku komunalnog doprinosa

- iznos sredstava komunalnog doprinosa koji je obveznik dužan platiti

- obvezu, način i rokove plaćanja komunalnog doprinosa

- prikaz načina obračuna komunalnog doprinosa za građevinu koja se gradi ili je izgrađena s iskazom obujma odnosno površine građevine i jedinične vrijednosti komunalnog doprinosa.

Članak 11.

Rješenje o komunalnom doprinosu u postupku pokrenutom po zahtjevu stranke donosi se u skladu s Odlukom o komunalnom doprinosu koja je na snazi u vrijeme podnošenja zahtjeva stranke za donošenje tog rješenja.

Rješenje o komunalnom doprinosu u postupku pokrenutom po službenoj dužnosti donosi se u skladu s Odlukom o komunalnom doprinosu koja je na snazi na dan pravomoćnosti građevinske dozvole, pravomoćnosti rješenja o izvedenom stanju odnosno koja je na snazi na dan donošenja Rješenja o komunalnom doprinosu ako se radi o građevini koja se prema posebnim propisima kojima se uređuje gradnja može graditi bez građevinske dozvole.

Članak 12.

Komunalni doprinos plaća se jednokratno u roku od 15 dana od dana izvršnosti rješenja o

komunalnom doprinosu.

Ukoliko obveznik plaćanja komunalnog doprinosa ne izvrši plaćanje u roku iz ove Odluke, na

neplaćeni iznos komunalnog doprinosa obračunava se zakonska zatezna kamata.

Članak 13.

Jedinstveni upravni odjel Općine izmijenit će po službenoj dužnosti ili po zahtjevu obveznika komunalnog doprinosa odnosno investitora ovršno odnosno pravomoćno Rješenje o komunalnom doprinosu ako je izmijenjena građevinska dozvola, drugi akt za građenje ili glavni projekt na način koji utječe na obračun komunalnog doprinosa.

Rješenjem o izmjeni Rješenja o komunalnom doprinosu u slučaju iz prethodnog stavka ovoga članka obračunat će se komunalni doprinos prema izmijenjenim podacima i odrediti plaćanje odnosno povrat razlike komunalnog doprinosa u skladu s Odlukom o komunalnom doprinosu po kojoj je Rješenje o komunalnom doprinosu doneseno.

Kod povrata iz prethodnog stavka ovog članka, obveznik, odnosno investitor nema pravo na kamatu od dana uplate komunalnog doprinosa do dana određenog rješenjem za povrat doprinosa.

Članak 14.

Jedinstveni upravni odjel Općine Dragalić poništit će po zahtjevu obveznika komunalnog doprinosa odnosno investitora, ovršno, odnosno pravomoćno Rješenje o komunalnom doprinosu ako je građevinska dozvola odnosno drugi akt za građenje oglašen ništavim ili poništen bez zahtjeva odnosno suglasnosti investitora.

Rješenjem o poništenju Rješenja o komunalnom doprinosu u slučaju iz prethodnog stavka ovoga članka, odredit će se i povrat uplaćenog komunalnog doprinosa u roku koji ne može biti dulji od dvije godine od dana izvršnosti Rješenja o komunalnom doprinosu.

Kod povrata iz prethodnog stavka ovog članka, obveznik, odnosno investitor nema pravo na kamatu od dana uplate komunalnog doprinosa do dana određenog Rješenjem za povrat doprinosa.

Zahtjev za poništenje rješenja iz stavka 1. ovog članka podnosi se u pisanom obliku.

Članak 15.

Iznos komunalnog doprinosa plaćen za građenje građevine na temelju građevinske dozvole odnosno drugog akta za građenje koji je prestao važiti jer građenje nije započeto ili građevinske dozvole odnosno drugog akta za građenje koji je poništen na zahtjev ili uz suglasnost investitora, Jedinstveni upravi odjel uračunati će kao plaćeni dio komunalnog doprinosa na istom ili drugom zemljištu na području Općine Dragalić, ako to zatraži obveznik komunalnog doprinosa odnosno investitor.

Obveznik komunalnog doprinosa odnosno investitor nema pravo na kamatu za iznos koji je uplaćen niti na kamatu za iznos koji se uračunava kao plaćeni dio komunalnog doprinosa koji se plaća za građenje na istom ili drugom zemljištu.

1. OSLOBAĐANJE OD PLAĆANJA KOMUNALNOG DOPRINOSA

Članak 16.

Općina Dragalić ne plaća komunalni doprinos na svojem području.

Članak 17.

Komunalni doprinos se ne plaća za građenje:

* komunalne infrastrukture
* vojnih građevina
* prometne, vodne, komunikacijske i elektroničke komunikacijske infrastrukture
* nadzemnih i podzemnih produktovoda i vodova
* sportskih i dječjih igrališta
* ograda, zidova i potpornih zidova
* parkirališta, cesta, staza, mostića, fontana, cisterna za vodu, septičkih jama, sunčanih kolektora, fotonaponskih modula na građevnoj čestici ili obuhvatu zahvata u prostoru postojeće građevine ili na postojećoj građevini, koji su namijenjeni uporabi te građevine
* spomenika.

Članak 18.

Plaćanja komunalnog doprinosa u potpunosti se oslobađaju vlasnici zemljišta na kojem

se nalazi ozakonjena građevina.

Plaćanja komunalnog doprinosa u potpunosti se oslobađaju osobe koje to pravo ostvaruju na

temelju i u smislu odredbi Zakona o pravima hrvatskih branitelja iz Domovinskog rata i članova njihovih obitelji.

Plaćanja komunalnog doprinosa u visini 50% utvrđenog iznosa komunalnog doprinosa

oslobađaju se vlasnici zemljišta na kojem se grade stambene i građevine gospodarske namjene za proizvodne djelatnosti, a u visini 30% utvrđenog iznosa komunalnog doprinosa oslobađaju se vlasnici zemljišta na kojem se grade pomoćne građevine (garaže, spremišta, ljetne kuhinje i sl.).

Članak 19.

Obveze plaćanja komunalnog doprinosa za građevinu u javnom interesu ili interesu Općine

mogu se u cijelosti ili djelomično osloboditi:

* javne ustanove kojima je Općina osnivač i trgovačka društva u potpunom ili djelomičnom vlasništvu Općine
* investitori izgradnje građevina namijenjenih zdravstvenoj djelatnosti, socijalnoj skrbi, kulturi, športu, predškolskom i osnovnoškolskom obrazovanju, te sakralnih građevina
* investitori koji grade javnu infrastrukturu državne i regionalne razine (građevine i uređaji kojima neposredno upravljaju pravne osobe s javnim ovlastima u području prometa, energetike, upravljanja vodama i gospodarenja s drugim vrstama prirodnih dobara ili zaštite okoliša)
* investitori koji grade građevine u radnoj zoni Dragalić.

Rješenje o oslobađanju obveze plaćanja komunalnog doprinosa u smislu ovog članka, donosi

Jedinstveni upravni odjel uz prethodnu suglasnost Načelnika (sukladno iznosu o kojem prema

Zakonu može samostalno odlučivati), odnosno uz prethodnu suglasnost Općinskog vijeća.

1. ZAVRŠNE ODREDBE

Članak 20.

Stupanjem na snagu ove Odluke prestaje važiti Odluka o komunalnom doprinosu („Službeni glasnik“ br. 6/05, 7/10, 5/12 i 2/13).

Članak 21.

Ova Odluka stupa na snagu osmog dana od dana objave u „Službenom glasniku“.

REPUBLIKA HRVATSKA

BRODSKO-POSAVSKA ŽUPANIJA

OPĆINA DRAGALIĆ

OPĆINSKO VIJEĆE

KLASA: 363-02/19-01/01

URBROJ: 2178/27-19-2

Dragalić, 13.03.2019.

PREDSJEDNIK

OPĆINSKOG VIJEĆA

Mario Brađašević v.r.